Maria Stuarda
Maria Stuarda er en opera (lyrisk tragedie) i to eller tre akter af Gaetano Donizetti. Librettoen af Giuseppe Bardari (1817-1861) er baseret på Friedrich Schillers tragedie Maria Stuart, der skildrer striden mellem de to dronninger Maria 2. Stuart og Elizabeth 1. Konfrontationen mellem de to, som forekommer i både skuespillet og operaen, er historisk ukorrekt, ligesom kærlighedshistorien mellem Maria Stuart og Robert Dudley Leicester, som librettisten har tilføjet.
Operaen blev uropført i Napoli i 1834, dog med en anden libretto af Pietro Saladino under titlen Buondelmonte, da censuren havde forbudt den originale libretto. Opførelsen blev en fiasko, og den originale libretto blev anvendt ved en ny opførelse i Milano i 1835 med den berømte mezzosopran Maria-Felicia Malibran i titelrollen; men også denne gang blev operaen forbudt af censuren. Maria Stuarda blev herefter først opført igen i 1958 og har siden opnået en betragtelig succes.